馬勒當拿

馬勒當拿，係阿根廷足球員，唔少人認佢同「巴西黑珍珠」比利做「球王」。

生平
馬勒當拿喺阿根廷首都布宜諾斯艾利斯出世，十幾歲就已經好好波。1976年佢第一次代表阿根廷，但係嗰幾年都冇乜表現。1982年FIFA世界盃馬勒當拿重踢傷人攞紅牌。嗰陣時佢踢西班牙班霸球會巴塞隆拿，但巴塞隆拿唔滿意佢，1984年賣咗佢畀意大利球會拿玻里。馬勒當拿好快就幫隊波贏咗意大利甲組足球聯賽。

馬勒當拿足球生涯嘅高峰係1986年FIFA世界盃。馬勒當拿喺嗰以精湛球技帶住阿根廷捧世界盃，其中半準決賽對英格蘭佢一扭六嘅「上帝之腳」入球就更被FIFA選做史上最靚球波，而佢喺同一場波出嘅「上帝之手」亦都好出名，亦因為咁樣，馬勒當拿就當選咗當屆世界盃最佳球員。之後佢又帶領拿玻里贏幾屆意甲冠、亞軍，1989年又贏埋歐洲足協盃。

馬勒當拿喺1997年掛靴；之後吸毒上咗癮而要去戒。1994年至1995年佢執教過阿根廷球隊Textil Mandiyú同埋競賽會，但成績都唔好。2008年馬勒當拿開始執教阿根廷足球代表隊，佢帶領國家隊掹車邊出線2010年FIFA世界盃決賽週，最後八強出局。佢喺世界盃過後冇再帶阿根廷代表隊。

2014年，馬勒當拿擔任電視台講波佬嘅時候，向阿根廷足協主席格朗當拿舉中指，佢嘅行為飽受批評。格朗當拿喺同年7月30號病死。

2020年11月25號，馬勒當拿因心臟病發而與世長辭，終年60歲。

獎項 
球會

小保加
 阿根廷甲組聯賽冠軍：1981年
 巴塞隆拿
 西班牙國王盃冠軍：1983年
 西班牙聯賽盃冠軍：1983年
 西班牙超級盃冠軍：1983年
 拿玻里
 意甲聯賽冠軍：1986/87，1989/90年
 意大利盃冠軍：1987年
 歐洲足協盃冠軍：1989年
 意大利超級盃冠軍：1990年 

阿根廷國家隊
世青盃冠軍：1979年
世界盃冠軍：1986年
世界盃亞軍：1990年

阿根廷足球員
南美足球先生
小保加球員
巴塞隆拿球員
西維爾足球會球員